## Justícia instal·la un sistema de control permanent dels 121 ascensors de les seus judicials de la Comunitat Valenciana per a detectar avaries de manera immediata

*** Es vigilaran les 24 hores des del Centre de Control de la Ciutat de la Justícia de València
* També s’han modernitzat els nou ascensors panoràmics de la Ciutat de la Justícia de València, amb una inversió total de 862.062 euros**

La Conselleria de Justícia i Interior ha instal·lat un sistema de monitoratge permanent dels 121 ascensors que presten servici en totes les seus judicials de la Comunitat Valenciana, amb l’objectiu de poder avisar de manera immediata els servicis de manteniment en cas d’avaria.

D’esta manera, el monitoratge de l’estat dels ascensors, implementat amb les noves TIC, és una ferramenta que retalla els temps d’actuació de les empreses per a les incidències d’avaries, o en cas que puguen quedar persones tancades en estos ascensors. Esta ferramenta de monitoratge permanent serà vigilada les 24 hores des del Centre de Control de la Ciutat de la Justícia de València.

Esta actuació s’ha dut a terme de manera conjunta amb la modernització dels nou ascensors panoràmics de la Ciutat de la Justícia de València, amb una inversió total de 862.062 euros.

**Modernització dels ascensors panoràmics**

La Ciutat de la Justícia de València va ser construïda l’any 2002. Entre les seues instal·lacions compta amb nou ascensors panoràmics en l’atri central que han permés durant estos anys pujar i baixar a tot el públic que visitava qualsevol jutjat o dependència judicial de la seu. Estos ascensors suporten durant les hores de més afluència de públic un tràfic de milers de persones que entren diàriament a la Ciutat de la Justícia de València.

Després d’un període de 22 anys de vida útil, i donat el tràfec continu de públic que acudix de manera indistinta a les sis plantes de l’edifici, hi havia la necessitat d’actualitzar els seus sistemes, modernitzant-los amb l’última tecnologia.

La Conselleria de Justícia ha modernitzat cada un d’estos, a l’interior de la caixa de l’ascensor, les botoneres, els cables tractors i els motors elèctrics de tracció, que són regeneratius i més eficients en el consum.

Fecha: 21/08/2024